Home & Garden 2222

**Græs og bambus til den naturlige have**

Drømmer du om en anderledes have med præriesus og kontrolleret vildskab, så gå på jagt i det store sortiment af bambus og prydgræsser. Det er dejlige og nemme planter, der kan skabe den helt rigtige, naturnære stemning og give haven dit eget kreative og personlige udtryk. Samtidig er de stabile planter, der i det store hele passer sig selv, når først de har etableret sig i jorden.

Både bambus og prydgræsser kan bruges på mange forskellige måder i haven. Oplagt er det at plante dem som solitærplanter, der står som smukke grønne skulpturer og giver blikfang på udvalgte steder i haven.

Prydgræsser er også oplagte at plante mellem stauder eller som naboplanter til for eksempel roser. Græsserne tilfører beplantningen naturlig lethed, ynde og dynamik, for selv den mindste vindbevægelse får de høje aks til at vaje elegant. Prydgræsserne visner om efteråret, men aksene står som de flotteste vinterstandere hele vinteren, så det er en god ide at vente med den årlige nedklipning, til det bliver forår.

Bambus er vintergrønne planter og dermed velegnede til forskellige former for afskærmning. De tåler fint at blive klippet og studset, så de kan sagtens plantes som en smuk og naturlig hæk. Der er også flere sorter af bambus, der egner sig godt til dyrkning i krukker. Det er vintergrønne sorter med kompakt vækst, der ikke bliver alt for høje og omfangsrige. Perfekte til terrassen, gårdhaven eller altanen, hvor de skaber en afslappende zen-stemning.

**Gul bambus**

*Fargesia murielae* ’Jumbo’ er en velkendt, driftssikker sort med stedsegrønt løv i en frisk, grøn farve. Væksten er hurtig, tæt og lidt overhængende. Op til 3 meter.

**Minibambus**

*Fargesia murielae* ’Tiny’ er en smuk, opretvoksende bambus med meget mørkt, næsten blågrønt løv. Planten bliver 1,5-2 m i højden. Også god til krukker.

**Sort bambus**

*Fargesia nitida* ’Trifina’ er en hurtigt voksende og tæt plante, der egner sig godt til hæk. Dekorative sorte stængler og stedsegrønt løv. Op til 3,5 meter.

**Minibambus**

Fargesia murielae ’Bimbo’ er en lille, elegant sort med mørkegrønne stængler og små blade. Vækstformen er opret, og planten bliver 1-1,5 m høj. God til krukker.

**Finstrået elefantgræs**

*Miscanthus sinensis* ’Gracillimus’ er et superflot prydgræs, med smukke rødlige blomsteraks, der bliver sølvfarvede, efterhånden som de visner. Halvanden meter høje med aks.

**Elefantgræs**

*Miscanthus sinensis* ’Zebrinus’ er et anderledes prydgræs med markante, tværstribede blade, der har givet den tilnavnet zebragræs. Lidt overhængende vækst og knapt to meter høj.

**Elefantgræs**

*Miscanthus* ’Variegatus’ danner en høj, flot tue af let overhængende, smalle, hvidstribede blade, der virkelig lyser op i beplantningen. Rødlilla aks.

**Elefantgræs**

*Miscanthus sinensis* ’Flamingo’ danner en flot, grøn tue, hvorfra de spektakulære rosa aks med et fint sølvskær rejser sig. Sorten er meget blomstrerig, og blomstringen begynder tidligt.

**Pampasgræs**

*Cortaderia selonne* ’Senior’ er et udsøgt prydgræs på op mod to meter i højden, der tiltrækker sig stor opmærksomhed, når de store fjerlignende aks springer ud i august.

**Home & Garden Plantestarter**

Giv dine planter en vitaminindsprøjtning med Home & Garden Plantestarter, når du planter. Den indeholder komposteret kogødning, der både gøder og fremmer mikolivet i jorden til gavn for dine nye planter. Samtidig sikrer kombinationen af sphagnum og sand en god jordstruktur.